OʻZBEKISTON RESPUBLIKASI XALQ BANKIDAGI FUQAROLARNING SHAXSIY JAMGʻARIB BORILADIGAN PENSIYA HISOBVARAQLARIGA IXTIYORIY RAVISHDA YOʻNALTIRILADIGAN MABLAGʻLARGA JISMONIY SHAXSLARDAN OLINADIGAN DAROMAD SOLIGʻI BOʻYICHA IMTIYOZNI QOʻLLASH TARTIBI TOʻGʻRISIDAGI NIZOMNI TASDIQLASH HAQIDA
(resolution, 2023-07-26)

Oʻzbekiston Respublikasi Soliq kodeksi (Oʻzbekiston Respublikasi qonun hujjatlari toʻplami, 2007-y., 52 (II)-son), Oʻzbekiston Respublikasi “Davlat soliq xizmati toʻgʻrisida”gi Qonunining (Oʻzbekiston Respublikasi Oliy Majlisi Axborotnomasi, 1997-y., 9-son, 232-modda) 7-moddasiga muvofiq Oʻzbekiston Respublikasi Moliya vazirligi va Davlat soliq qoʻmitasi qaror qiladilar: 1. Oʻzbekiston Respublikasi Xalq bankidagi fuqarolarning shaxsiy jamgʻarib boriladigan pensiya hisobvaraqlariga ixtiyoriy ravishda yoʻnaltiriladigan mablagʻlarga jismoniy shaxslardan olinadigan daromad soligʻi boʻyicha imtiyozni qoʻllash tartibi toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 1. Oʻzbekiston Respublikasi Soliq kodeksiga (Oʻzbekiston Respublikasi qonun hujjatlari toʻplami, 2007-y., 52 (II)-son) muvofiq 2010-yil 1-yanvardan boshlab fuqarolarning Oʻzbekiston Respublikasi Xalq bankidagi fuqarolarning shaxsiy jamgʻarib boriladigan pensiya hisobvaraqlariga ixtiyoriy ravishda yoʻnaltiriladigan summalariga jismoniy shaxslardan olinadigan daromad soligʻi solinmaydi. 2. Ushbu Nizomning 1-bandida nazarda tutilgan jismoniy shaxslardan olinadigan daromad soligʻi boʻyicha imtiyoz jismoniy shaxslarning soliq solinadigan daromadlarini Oʻzbekiston Respublikasi Xalq bankidagi fuqarolarning shaxsiy jamgʻarib boriladigan pensiya hisobvaraqlariga ixtiyoriy ravishda yoʻnaltiriladigan summalariga (keyingi oʻrinlarda jamgʻarib boriladigan pensiya hisobvaraqlari deb yuritiladi) kamaytirish (keyingi oʻrinlarda soliq chegirmasi deb yuritiladi) tarzida beriladi. 3. Soliq chegirmasi soliq solinadigan ish haqi va (yoki) boshqa daromadlarini oʻzining jamgʻarib boriladigan pensiya hisobvaragʻiga ixtiyoriy ravishda oʻtkazgan jismoniy shaxsga beriladi. 4. Soliq chegirmasi daromad oluvchi jismoniy shaxsning ushbu Nizomning 1-ilovasida keltirilgan shaklga muvofiq arizasiga asosan toʻlov manbaida taqdim etiladi. Agar toʻlov manbaiga jismoniy shaxslardan olinadigan daromad soligʻini ushlab qolish va oʻtkazish majburiyati yuklatilmagan boʻlsa, soliq chegirmasi jismoniy shaxsga Oʻzbekiston Respublikasi Soliq kodeksida nazarda tutilgan tartibda jismoniy shaxsning jami yillik daromadi toʻgʻrisidagi deklaratsiyasiga asosan taqdim etilishi mumkin. 5. Ushbu Nizomning 4-bandida koʻrsatilgan arizaning taqdim etilishi jismoniy shaxslardan olinadigan daromad soligʻini toʻlov manbaida ushlab qolmaslik uchun asos boʻladi. 6. Soliq chegirmasi jamgʻarib boriladigan pensiya hisobvaraqlariga ixtiyoriy ravishda oʻtkaziladigan summaga, jismoniy shaxsning hisoblangan daromadi miqdorida beriladi. 7. Ish beruvchi jamgʻarib boriladigan pensiya hisobvaraqlariga ixtiyoriy ravishda oʻtkaziladigan mablagʻlarni ish haqini toʻlash muddatidan kechiktirmay oʻtkazadi. 8. Oʻzbekiston Respublikasi Xalq banki filiallari hisobot yilidan keyingi yilining 15-fevraliga qadar tegishli hududiy davlat soliq xizmati organiga shaxsiy jamgʻarib boriladigan pensiya hisobvaraqlariga mablagʻlarni ixtiyoriy ravishda oʻtkazgan jismoniy shaxslarga jamgʻarib boriladigan pensiya toʻlovlari toʻgʻrisida maʼlumotlarni ushbu Nizomning 2-ilovasiga muvofiq shaklda taqdim etadi. 9. Agar jamgʻarib boriladigan pensiya hisobvaraqlariga ixtiyoriy badallar tarzida tushgan mablagʻlar soliq davri tugaguniga qadar toʻlanadigan boʻlsa, ushbu mablagʻlarga jismoniy shaxsning jami yillik deklaratsiyasi asosida Oʻzbekiston Respublikasi Soliq kodeksida belgilangan tartibda jismoniy shaxslardan olinadigan daromad soligʻi solinadi. Masalan, ishlayotgan pensioner 2010-yilda arizasiga asosan ixtiyoriy ravishda 600 000 soʻm miqdoridagi ish haqi va boshqa daromadlarini Oʻzbekiston Respublikasi Xalq bankidagi shaxsiy jamgʻarib boriladigan pensiya hisobvaraqlariga yoʻnaltirdi va jismoniy shaxslardan olinadigan daromad soligʻi boʻyicha imtiyozdan foydalandi. Deylik, 2010-yilning 1-yanvar holatiga koʻra jismoniy shaxsning shaxsiy jamgʻarib boriladigan pensiya hisobvaragʻidagi mablagʻlar 2 000 000 soʻmni tashkil etgan. 2010-yilning 10-dekabrida shaxsiy jamgʻarib boriladigan pensiya hisobvaragʻidan 2 300 000 soʻm, shu jumladan avval shaxsiy jamgʻarib boriladigan pensiya hisobvaragʻi ixtiyoriy ravishda oʻtkazgan va jismoniy shaxslardan olinadigan daromad soligʻidan ozod etilgan 300 000 soʻm miqdoridagi mablagʻlarni oldi. Shunday qilib, shaxsiy jamgʻarib boriladigan pensiya hisobvaragʻidan olingan 300 000 soʻm miqdoridagi mablagʻlariga jismoniy shaxsning jami yillik daromadi toʻgʻrisidagi deklaratsiyasi asosida jismoniy shaxslardan olinadigan daromad soligʻiga tortiladi. 10. Ish beruvchilar xodimlarning shaxsiy jamgʻarib boriladigan pensiya hisobvaragʻiga badallar reyestrini Oʻzbekiston Respublikasi Xalq bankining xizmat koʻrsatuvchi filialiga qonunchilik hujjatlarida belgilangan tartibda taqdim etadi. 11. Oʻzbekiston Respublikasi Xalq banki har chorakda hisobot choragidan keyingi oyning 30-kuniga qadar Oʻzbekiston Respublikasi Iqtisodiyot va moliya vazirligiga shaxsiy jamgʻarib boriladigan pensiya hisobvaraqlariga ixtiyoriy ravishda oʻtkazilgan mablagʻlar toʻgʻrisidagi maʼlumotlarni ushbu Nizomning 3-ilovasiga muvofiq shaklda taqdim etadi. 12. Oʻzbekiston Respublikasi Iqtisodiyot va moliya vazirligi huzuridagi Soliq qoʻmitasi har chorakda hisobot choragidan keyingi chorakning ikkinchi oyining 10-kuniga qadar, yil yakunlari boʻyicha esa — 5-apreldan kechiktirmay Oʻzbekiston Respublikasi Iqtisodiyot va moliya vazirligiga shaxsiy jamgʻarib boriladigan pensiya hisobvaraqlariga ixtiyoriy ravishda oʻtkazilgan mablagʻlar miqdoriga soliq chegirmasini qoʻllagan jismoniy shaxslar soni toʻgʻrisidagi maʼlumotlarni ushbu Nizomning 4-ilovasiga muvofiq shaklda taqdim etadi. 13. Oʻzbekiston Respublikasi Xalq banki filiallari ushbu Nizomning 8-bandida nazarda tutilgan muddatlarda davlat soliq xizmati hududiy organlariga ish beruvchilar tomonidan hisobot yilidan keyingi yilning 1-fevraliga qadar taqdim etilgan maʼlumotlar asosida maʼlumotlarni taqdim etadi. 14. Oʻzbekiston Respublikasi Xalq banki tomondan davlat soliq xizmati organiga taqdim etilgan jismoniy shaxslarning jamgʻarib boriladigan pensiya hisobvaraqlariga toʻlovlar toʻgʻrisidagi maʼlumotlar soliq siri hisoblanadi va oshkor etilmaydi, bundan Oʻzbekiston Respublikasi Soliq kodeksida nazarda tutilgan hollar mustasno. 15. Ushbu Nizomda nazarda tutilgan soliq chegirmalarining toʻgʻri qoʻllanishi ustidan nazorat davlat soliq xizmati organlari tomonidan amalga oshiriladi. 16. Ushbu Nizom Oʻzbekiston Respublikasi Davlat-tijorat Xalq banki bilan kelishilgan.